**Faktaark: Offentliggørelse af delanalyse 5 om nyttiggørelse af overskudsvarme**

|  |
| --- |
|  |

***Falsk versus ægte overskudsvarme***

Overskudsvarme betyder varme, der er *til overs* efter produktion af varer. Det kan være produktion af cement eller glas, men det kan også være den varme, der opstår ved afkøling af madvarer i et supermarked eller af servere i et datacenter. Man kan kalde denne varme for *ægte* overskudsvarme, fordi der ikke tilføjes ekstra energi (brændsler eller el) til produktionen af varerne for at få overskudsvarmen ud. Hvis der derimod tilføjes ekstra energi for at ”producere” overskudsvarme, kan man kalde det for *falsk* overskudsvarme eller decideret varmeproduktion. Ved falsk overskudsvarme ”snyder” producenterne ved at tilføje ekstra energi, og der er så ikke længere tale om et overskudsprodukt.

Hvor det er rigtig godt for samfundet at udnytte den ægte overskudsvarme, er det modsat en rigtig dårlig ide at gøre det attraktivt at producere falsk overskudsvarme. Dette skyldes, at det er dyrere og dårligere for miljøet at få varmen produceret ved at køre det gennem en vareproduktion, hvor man har optimeret produktionen for at få flest/bedst varer, end på et varmeværk, der netop fokuserer på at producere varme på den billigste og mest effektive måde. Med andre ord er det målet at udnytte den varme, virksomhederne har *i overskud*, men *ikke* at få dem til at producere varme. Det er for at undgå en uhensigtsmæssig produktion af falsk overskudsvarme, at der eksisterer en overskudsvarmeafgift.

***Overskudsvarmeafgiften***

Overskudsvarmeafgiftens funktion er at modvirke en uhensigtsmæssig produktion af falsk overskudsvarme. Det har været dens funktion i det nuværende system, og det er funktionen i det anbefalede nye system. Det nuværende system er over årene blevet kompliceret, hvorfor der i det anbefalede system lægges op til kraftige forenklinger.

De nuværende regler: Fuld overskudsvarmeafgift er lig med forskellen mellem procesenergiafgiften og rumvarmeafgiften og har til formål, at det ikke kan betale sig at producere ekstra overskudsvarme. De færreste betaler dog fuld afgift. Langt størstedelen af overskudsvarmen er lempet: Der er lempelser for al overskudsvarme, der sælges eksternt til fjernvarmesleskaber eller andre kunder; overskudsvarme der produceres om sommeren og benyttes internt i virksomheden til rumopvarmning i kontorer m.v.; og endelig er der fuld afgiftsfritagelse for nogle særlige anlæg, der er opstillet før 1995. Den overskudsvarme, der i dag sælges eksternt, betaler afgiften som 33 pct. af salgsprisen, inkl. afgiften, også kaldet vederlaget. Det betyder i realiteten, at al ekstern overskudsvarme har forskellig overskudsvarmesats.

De foreslåede nye regler: Den ene mulighed er, at der betales fuld overskudsvarmeafgift, men der er i så fald fri prisdannelse, hvorved der kan modtages betaling helt op til substitutionsprisen (den alternative varmepris, som fjernvarmeselskabet kan købe varmen til). Den anden mulighed er, at virksomheden vælger en lempet sats, som er ca. halvt så stor som fuld sats. I så fald skal virksomheden underlægge sig en prisregulering, som kræver, at den kun må tage en pris svarende til omkostningerne plus en normal forrentning. Dette svarer til, hvad mange virksomheder gør i dag. Systemet foreslås at gælde al overskudsvarme uden undtagelser, og der er modsat de nuværende regler ens vilkår for ekstern og intern anvendelse af overskudsvarmen (intern udnyttelse af overskudsvarme vil dog ikke være underlagt prisregulering, da varmen ikke handles).

***Behov for at se nærmere på elvameafgift og tariffer***

Analyserne i delanalysen viser, at overskudsvarmeafgiften ikke blokerer for udnyttelse af overskudsvarme. Derimod kan elvarmeafgiften (afgift på el, der anvendes til rumopvarmning) og nettariffer være en barriere mod at udnytte overskudsvarme. Elvarmeafgiften og nettarifferne er relevante i de situationer, hvor der skal anvendes en varmepumpe til at øge temperaturen, før overskudsvarmen kan anvendes i fjernvarmenettet. Hermed stiger omkostningerne betydeligt pga. høje omkostninger til forbrug af el i varmepumpen.

Med *Aftale om afskaffelse af PSO* udfases PSO-afgiften fuldt ud fra og med 2022. Det vil reducere omkostningerne til nyttiggørelse af overskudsvarme via en varmepumpe. Et bredt flertal i Folketinget har således allerede taget et vigtigt skridt. Analysen viser, at man kan komme videre med udnyttelse af overskudsvarme ved lavere elvarmeafgifter og nettariffer. Disse områder analyseres bl.a. i den afsluttende afgifts- og tilskudsanalyse (delanalyse 4), der forventes offentliggjort til sommer.

***Enkelthed: Det skal være nemmere at udnytte overskudsvarme***

De nuværende særregler, der lemper overskudsvarmeafgiften, foreslås i analysen erstattet af en *generel lempet sats*, der gælder *al* udnyttelse af overskudsvarme. Anbefalingen vil medføre en betydelig forenkling.

Der foreslås derudover en yderligere forenkling, hvis der er tale om små leverancer af overskudsvarme, fx. fra supermarkeder og varehuse: Hvis den leverede overskudsvarmekapacitet er under 0,25 MW, svarende til levering af overskudsvarme til op til 100 enfamiliehuse, foreslås, at virksomheden kan undtages for den årlige prisanmeldelse og priseftervisning. Den vil stadigvæk være omfattet af prisreguleringen og dermed kun skulle betale den lempede sats. Alternativt kan virksomheden vælge ikke at være omfattet af prisreguleringen og dermed opnå fri prisdannelse (op til substitutionsprisen). I så fald skal virksomheden betale fuld overskudsvarmeafgift. Med dette forslag sigtes mod at forstærke den udvikling, der er i gang for at udnytte overskudsvarme fra supermarkeder og varehuse.

***Formål og anbefalinger***Formålet med delanalysen er at undersøge, hvordan afgifter og tilskud bedre kan understøtte mulighederne for nyttiggørelse af overskudsvarme, men at der sikres de rette incitamenter for energieffektivitet.

Rapportens anbefalinger:

* Der bør indføres en ensartet afgiftssats, hvor alle virksomheder kan vælge mellem fri prisdannelse (op til substitutionsprisen) og fuld sats eller en lempet sats, hvor virksomheden er underlagt en prisregulering, og hvor den i så fald kun må tage omkostningerne plus en normalforrentning.
* Industriel kraftvarme bør ligestilles afgiftsmæssigt med andre former for samproduktion af el og varme, så alle former for kraftvarme behandles afgiftsmæssigt ens.
* Det optimale niveau for elvarmeafgiften og nettarifer bør analyseres yderligere i delanalyse 4
* Der bør fastsættes klare rammer for, hvornår en varmepumpe kan etableres til at udnytte overskudsvarme i de centrale områder.
* Mindre leverancer af overskudsvarme til fjernvarmenet fra fx supermarkeders kølediske, behøver ikke længere være omfattet af obligatorisk indsendelse af priseftervisning.
* Overskudsvarmeleverandører bør frit kunne afskrive anlæg til udnyttelse af overskudsvarme over varmepriserne, idet leverandøren som hidtil dog ikke må tage en højere pris end substitutionsprisen.
* Der bør fastlægges regler for, hvordan elforbrug til varme og køling skal fordeles.
* Der bør informeres om de ændrede regler for udnyttelse af overskudsvarmen.

Læs rapporten på SKM’s hjemmeside [link]